b'\n_START_ARTICLE_\nJind\xc5\x99ich Vacek (traduc\xc4\x83tor)\n_START_SECTION_\nBiografie\n_START_PARAGRAPH_\nDup\xc4\x83 absolvirea studiilor secundare la Plze\xc5\x88 \xc3\xaen 1974, a urmat cursurile Facult\xc4\x83\xc8\x9bii de Filozofie, specializarea rom\xc3\xa2n\xc4\x83-francez\xc4\x83 de la Universitatea Carolin\xc4\x83 din Praga (1974-1979), iar \xc3\xaen perioadele 1980-1984 \xc8\x99i 1985-1993 a lucrat ca lector de limba ceh\xc4\x83 la Catedra de limbi slave a Universit\xc4\x83\xc8\x9bii din Bucure\xc8\x99ti, unde a predat \xc8\x99i un curs facultativ de sorab\xc4\x83 de sus. \xc3\x8en timpul \xc8\x99ederii sale la Bucure\xc8\x99ti a publicat patru manuale de limba ceh\xc4\x83 pentru studen\xc8\x9bii rom\xc3\xa2ni, preg\xc4\x83tindu-i s\xc4\x83 lucreze cu textul literar, precum \xc8\x99i un manual de limba sorab\xc4\x83. Vorbea foarte bine limba rom\xc3\xa2n\xc4\x83, fiind un bun cunosc\xc4\x83tor ai limbii \xc8\x99i ai culturii rom\xc3\xa2ne._NEWLINE_\xc3\x8en calitate de traduc\xc4\x83tor, el s-a concentrat \xc3\xaen primul r\xc3\xa2nd pe literatura umanist\xc4\x83 (scris\xc4\x83 \xc3\xaen limba francez\xc4\x83) \xc8\x99i pe fic\xc8\x9biunea mai dificil\xc4\x83 (scris\xc4\x83 mai ales \xc3\xaen limba ebraic\xc4\x83), dar a efectuat traduceri \xc8\x99i din alte limbi (din rom\xc3\xa2n\xc4\x83, italian\xc4\x83, portughez\xc4\x83, catalan\xc4\x83, polonez\xc4\x83, sorab\xc4\x83). \xc3\x8en 2007 a ob\xc8\x9binut premiul Jungmann pentru traducerea lucr\xc4\x83rii renascentiste Majsebuch din limba idi\xc8\x99._NEWLINE_A lucrat apoi ca redactor la editura praghez\xc4\x83 Argo \xc8\x99i a fondat seria etnologic\xc4\x83 Capricorn, unde a publicat, printre altele, scrierile lui Claude L\xc3\xa9vi-Strauss, Mircea Eliade, Ruth Benedict \xc8\x99i al\xc8\x9bii. A realizat c\xc3\xa2teva traduceri \xc3\xaen limba ceh\xc4\x83 a operelor unor autori cunoscu\xc8\x9bi ca Umberto Eco, Orhan Pamuk, Jorge Luis Borges, Roberto Bola\xc3\xb1o, Paulo Coelho \xc8\x99i al\xc8\x9bii. \xc3\x8en timpul liber se ocup\xc4\x83 cu documentarea dialectelor disp\xc4\x83rute din Luzacia Mijlocie.'